ET Euroopa Liidu Teataja C 51/46

7. jaanuaril 2010 esitatud hagi — Al Saadi versus komisjon

(Kohtuasi T-4/10)

2010/C 51/84

Kohtumenetluse keel: inglise

Pooled

Hageja: Faraj Faraj Hassan Al Saadi (Leicester, Ühendkuningriik) (esindajad: barrister J. Jones ja solicitor Mudassar Arani)

Kostja: Euroopa Komisjon

Hageja nõuded

— tühistada komisjoni 13. oktoobri 2009. aasta määrus (EÜ) nr 954/2009 hagejat puudutavas osas;

— mõista kohtukulud välja Euroopa Komisjonilt.

Väited ja peamised argumendid

Esitatud hagiavalduses palub hageja ELTL artikli 263 alusel tühistada komisjoni 13. oktoobri 2009. aasta määrus (EÜ) nr 954/2009 (1), millega 114. korda muudetakse nõukogu määrust (EÜ) nr 881/2002 (2), millega kehtestatakse teatavate Osama bin Ladeni, Al-Qaida võrgu ja Talibaniga seotud isikute ja üksuste vastu suunatud eripiirangud, mille alusel hageja kanti nende isikute ja üksuste loetellu, kelle rahalised vahendid ja majandusressursid nimetatud määruse alusel külmutatakse.

Hageja nimi kanti nõukogu määruse (EÜ) nr 881/2002 I lisasse esialgu komisjoni 20. novembri 2003. aasta määrusega (EÜ) nr 2049/2003 (3), mis hiljem asendati komisjoni 18. jaanuari 2008. aasta määrusega (EÜ) nr 46/2008 (4). Euroopa Liidu Kohus tühistas 3. detsembri 2009. aasta otsusega liidetud kohtuasjades C-399/06 P: Hassan vs. nõukogu ja komisjon ja C-403/06 P: Ayadi vs. nõukogu (5) nõukogu määruse (EÜ) nr 881/2002, määrusega (EÜ) nr 46/2008 muudetud kujul, osas, milles see määrus puudutas hagejat.

Oma hagi põhjendamiseks esitav hageja järgmised õiguslikud argumendid:

Esiteks väidab hageja, et vaidlustatud määrus rikub tema kaitseõigusi, sealhulgas õigust olla ära kuulatud ja õigust tõhusale kohtulikule kaitsele, ning et see ei taasta nimetatud rikutud õigusi. Veelgi enam, hagiavalduses on väidetud, et komisjon ei ole esitanud tõendeid, mis õigustaks hageja varade külmutamist, ning seetõttu ei ole hagejal võimalik end neid tõendeid arvestades kaitsta.

Teiseks leiab hageja, et komisjon ei ole esitanud veenvaid põhjusi hageja varade külmutamise jätkamiseks, rikkudes sellega ELTL artiklist 296 tulenevaid kohustusi.

Kolmandaks, hageja arvates ei võtnud komisjon vaidlustatud määruse vastuvõtmise üle otsustamisel arvesse kõiki vajalikke faktilisi asjaolusid ja tõendeid, ning eksis ilmselgelt oma hinnangu andmisel.

Neljandaks väidab hageja, et vaidlustatud määrusega hageja omandiõiguse kasutamisele seatud lugematud piirangud kujutavad endast hageja õiguse omandile ebaproportsionaalset ja talumatut riivet, mille õigustamiseks ei ole esitatud veenvaid tõendeid.

(1) Komisjoni 13. oktoobri 2009. aasta määrus (EÜ) nr 954/2009, millega 114. korda muudetakse nõukogu määrust (EÜ) nr 881/2002, millega kehtestatakse teatavate Osama bin Ladeni, Al-Qaida võrgu ja Talibaniga seotud isikute ja üksuste vastu suunatud eripiirangud (ELT 2009, L 269, lk 20).

(2) Nõukogu 27. mai 2002. aasta määrus (EÜ) nr 881/2002, millega kehtestatakse teatavate Osama bin Ladeni, Al-Qaida võrgu ja Talibaniga seotud isikute ja üksuste vastu suunatud eripiirangud ja tunnistatakse kehtetuks nõukogu määrus (EÜ) nr 467/2001, millega keelustatakse teatavate kaupade ja teenuste eksport Afganistani, laiendatakse Afganistani rühmitusega Taliban seotud lennukeeldu ning rahaliste vahendite ja muude finantsallikate külmutamist (EÜT 2002, L 139, lk 9; ELT eriväljaanne 18/01, lk 294).

(3) Komisjoni 20. novembri 2003. aasta määrus (EÜ) nr 2049/2003, millega 25. korda muudetakse nõukogu määrust (EÜ) nr 881/2002, millega kehtestatakse teatavate Osama bin Ladeni, Al-Qaida võrgu ja Talibaniga seotud isikute ja üksuste vastu suunatud eripiirangud ja tunnistatakse kehtetuks nõukogu määrus (EÜ) nr 467/2001 (ELT 2003, L 303, lk 20).

(4) Komisjoni 18. jaanuari 2008. aasta määrus (EÜ) nr 46/2008, millega 90. korda muudetakse nõukogu määrust (EÜ) nr 881/2002, millega kehtestatakse teatavate Osama bin Ladeni, Al-Qaida võrgu ja Talibaniga seotud isikute ja üksuste vastu suunatud eripiirangud (ELT 2008, L 16, lk 11).

(5) Euroopa Kohtu 3. detsembri 2009. aasta otsus liidetud kohtuasjades C-399/06 P: Hassan vs. nõukogu ja komisjon ja C-403/06 P: Ayadi vs. Nõukogu (kohtulahendite kogumikus veel avaldamata).